钦定古今图书集成/明伦汇编/氏族典/第083卷 > 《廖用贤尚友录》 > 胡衍
## 钦定古今图书集成/明伦汇编/氏族典/第083卷 > 《廖用贤尚友录》 > 胡衍

按《国策》：秦攻卫之蒲。胡衍谓樗里疾曰：“公之伐蒲，以
为秦乎？以为魏乎？为魏则善，为秦则不赖矣。卫所以
为卫者，以有蒲也。今蒲入于魏，卫必折于魏，魏亡西
河之外而弗能取者，弱也。今并卫于魏，魏必强。魏强
之日，西河之外必危。且秦王亦将观公之事，害秦以
善魏，秦王必怨公。”樗里疾曰：“奈何？”胡衍曰：“公释蒲勿
攻，臣请为公入戒蒲守，以德卫君。”樗里疾曰：“善。”胡衍
因入蒲，谓其守曰：“樗里子知蒲之病也，其言曰：‘吾必
取蒲’。今臣能使释蒲勿攻。”蒲守再拜，因效金三百镒
焉，曰：“秦兵诚去，请厚子于卫君。”胡衍取金于蒲，以自
重于卫，樗里子亦得三百金而归，又以德卫君也。